ΑΝΑΚΟΙΝΩΣΗ ΚΣ ΣΥΛΛΟΓΟΥ ΔΕΠ ΠΑΝΕΠΙΣΤΗΜΙΟΥ ΑΙΓΑΙΟΥ (16/4/2016)
Σχετικά με το πρόγραμμα 
«Απόκτηση Ακαδημαϊκής Διδακτικής Εμπειρίας σε Νέους Επιστήμονες Κατόχους Διδακτορικού»
Το Υπουργείο Οικονομίας, Ανάπτυξης και Τουρισμού της κυβέρνησης ΣΥΡΙΖΑ-ΑΝΕΛ απέστειλε προς τα ΑΕΙ πρόσκληση για την υλοποίηση προγράμματος της Ε.Ε. με τίτλο «Απόκτηση Ακαδημαϊκής Διδακτικής Εμπειρίας σε Νέους Επιστήμονες Κατόχους Διδακτορικού». Πρόκειται για πρόγραμμα ΕΣΠΑ που προβλέπει σε κατόχους διδακτορικού μικτό μηνιαίο μισθό 497,84€ (300€ καθαρά) για τη διδασκαλία ενός και μόνο εξαμηνιαίου μαθήματος σε προπτυχιακό ή μεταπτυχιακό επίπεδο. Είναι η πρώτη φορά που ακαδημαϊκό έργο στα πανεπιστήμια γίνεται αποκλειστικά και εκφράζεται μάλιστα με ρητό τρόπο για απόκτηση διδακτικής εμπειρίας και μόνο, αποσυνδέοντας πλήρως τη διδασκαλία από την έρευνα. Είναι επίσης η πρώτη φορά, μετά την πολύχρονη εμπειρία που είχαμε στα περιφερειακά πανεπιστήμια με τους διδάσκοντες βάσει του ΠΔ 407/80, όπου η χρηματοδότηση για το εκπαιδευτικό έργο δεν αναλαμβάνεται πλέον από την Πολιτεία, αλλά από επιχειρησιακά προγράμματα της ΕΕ. 
Πρόκειται για υπερεκμετάλλευση νέων ανθρώπων με διδακτορικές σπουδές, μιας και η αμοιβή τους θα είναι κατά πολύ μικρότερη ακόμα και από την αμοιβή του ανειδίκευτου εργαζόμενου στα πεντάμηνα προγράμματα του ΟΑΕΔ. Είναι μια πρόταση πραγματική πρόκληση όχι μόνο για τα «ακαδημαϊκά δεδομένα» αλλά και γενικότερα για τη νεολαία της χώρας μας που ψάχνει απεγνωσμένα για την επαγγελματική της αποκατάσταση. Μπορεί κάποιος να φανταστεί ποιο θα είναι το ύψος του μισθού ενός απόφοιτου ΑΕΙ ή ακόμα ενός απλού εργαζόμενου στον ιδιωτικό τομέα όταν προβλέπουν τέτοιους μισθούς για τους κατόχους διδακτορικού; Πρόκειται για συνθήκες που θυμίζουν «μαύρη εργασία» και οδηγούν στην απόλυτη εξαθλίωση. 
Όσο για τις πανεπιστημιακές σπουδές, αυτές αποκτούν όλο και περισσότερο τη μορφή ενός μενού αλά κάρτ, που τροποποιείται ανάλογα με την προσφορά της αγοράς. Οι ονομαζόμενοι «νέοι επιστήμονες» διεκπεραιώνουν μια εποχική εργασία με την υπόσχεση κάποιας νεφελώδους διδακτικής εμπειρίας (όρος που υπαινίσσεται ακαδημαϊκή εξέλιξη στο μακρινό μέλλον). Αυτό το πρόγραμμα, εκτός των άλλων, οδηγεί στην υποβάθμιση του ακαδημαϊκού έργου. Εισάγει, επισήμως, την «δουλειά με το κομμάτι» στο ακαδημαϊκό προσωπικό - 300€ το μάθημα! Εισάγει την ελαστικοποίηση των εργασιακών σχέσεων στο ακαδημαϊκό προσωπικό και την υποτίμηση της πανεπιστημιακής διδασκαλίας, η οποία δεν αποκλείεται σύντομα να πλήξει όλους τους διδάσκοντες και τις διδάσκουσες. Επιπλέον εμπεδώνει την αντίληψη ότι οι θέσεις μελών ΔΕΠ δεν είναι απολύτως  απαραίτητες. 

Η πρόσκληση-πρόκληση αυτή αποπειράται να απαντήσει αφενός στο οξύτατο πρόβλημα υποστελέχωσης των πανεπιστημίων και αφετέρου στην αγωνία των νέων επιστημόνων για απόκτηση εργασίας και ακαδημαϊκής εμπειρίας, το αποτέλεσμα, όμως, είναι να εντείνει τον φαύλο κύκλο της υποβάθμισης, της απαξίωσης και της εμπορευματοποίησης της τριτοβάθμιας εκπαίδευσης. Θεωρούμε ότι ούτε η λογική της αγοράς ούτε η δήθεν «ίση κατανομή» της φτώχειας αποτελούν λύσεις για το δημόσιο πανεπιστήμιο. 

Σ' αυτό το πλαίσιο θεωρούμε ότι η Σύγκλητος και τα Τμήματα οφείλουν να αντισταθούν στην απαξίωση του ακαδημαϊκού έργου και να μην δεχθούν τους εξευτελιστικούς όρους εργασίας και την εκμετάλλευση των νέων επιστημόνων που επιβάλλονται μέσω αυτού του προγράμματος.  Απαιτούμε από την κυβέρνηση να αποσύρει το πρόγραμμα-ελεημοσύνη και να δώσει άμεσα μια πραγματική λύση στο πρόβλημα της ανεργίας που αντιμετωπίζουν οι νέοι επιστήμονες. 

Εμείς συνεχίζουμε να διεκδικούμε χρηματοδότηση των πανεπιστημίων με βάση τις πραγματικές τους ανάγκες, προκήρυξη επαρκών θέσεων μελών ΔΕΠ καθώς και αξιοπρεπείς συνθήκες εργασίας όλου του προσωπικού του πανεπιστημίου.
https://forum.aegean.gr/viewtopic.php?f=13&t=19134
